RSG Kunstefees 2015 program - RSGplus
Gepubliseer op 14/11/2015. 15/11/2015
Let wel: Die program is onderhewig aan verandering.
19:10 Korreltjie kantel deur Ingrid Jonker [DEBUUT] Dit is vanjaar vyftig jaar sedert die digter Ingrid Jonker se tragiese dood. Vyf opwindende en onverwagse musiekgroepe herbesoek van haar liefdesverse en het onder andere "Offerande", "Fragment", "O, die Halfmaan" en "Gistraand" vir hierdie opdrag-musiekprogram verwerk. Hoor hierdie ikoon van die Afrikaanse poësie gehul in kraakvars klank. 'n Hartroerende, intieme weergee van verlange, vernietiging en die vreeslose verrukking van die liefde.
20:00 Wolf-wolf hoe laat is dit? deur Hennie Aucamp [DEBUUT] Dit is reeds meer as vier dekades sedert Hennie Aucamp se absurde eenakter op 'n verhoog in Stellenbosch gedebuteer het. Die veelbekroonde radiodrama-regisseur Margot Luyt het dié stuk vir die radio verwerk en 'n groep van Suid-Afrika se teater-veterane byeengebring vir 'n roerende opvoering oor die mens se stryd teen tyd.
20:35 Atropos deur Hendrik J. Botha [DEBUUT] Henning Snyman beskryf Hendrik J. Botha, 'n narkotiseur en digter van Pretoria, as 'n "ware vonds vir die Afrikaanse digkuns". Soos die draad van die lewe, gespan in die hande van Zeus se dogter, Atropos, so verloop hierdie debuut van herinneringsgedigte oor die jeug, deur die mediese beroep tot waar die draad finaal geknip word – gedigte oor sterflikheid en verlies. 'n Versprogram wat eggo met Botha se vernuftige interaksie tussen betekenis en klank.
21:10 35 Pedale (orrel & klavier) [DEBUUT] Die pyporrel het homself al deur die eeue bewys as een van die veelsydigste klawerbordinstrumente, terwyl die klavier waarskynlik die gewildste instrument onder liefhebbers van klassieke musiek is. In hierdie spesiale byeenkoms van instrumente en Ockie Vermeulen (orrel) en Wessel van Wyk (klavier) kan luisteraars uitsien na unieke verwerkings van bekende werke deur onder andere Bach, Beethoven, Mozart en Karl Jenkins.
19:10 Ons het gees deur Anton Treurnich [DEBUUT] 'n Trein vol hoërskoolleerders is op pad na die jaarlikse interskole. Dit is 'n nag vol tradisie, poetse, passie, liefde, hartseer en gevaar. 'n Reis wat hulle almal sal verander en niemand sal vergeet nie…
21:10 'n Verslag aan 'n akademie deur Franz Kafka [DEBUUT] Met Marius Weyers, ter viering van sy 70ste verjaardag.
21:30 Tussen die bokse deur Christo Davids [DEBUUT] Die akteur en dramaturg Christo Davids se splinternuwe radiodrama handel oor 'n egpaar wat besig is om na jare hul huis op te pak. Tussen die foto's en herinneringe deur ontdek hulle iets wat albei se lewens verpletter. Tussen die bokse is 'n verhaal wat die luisteraars meer as net 'n traan sal laat wegpink.
19:10 Reis sonder einde – Uys Krige & Federico Garcia Lorca [DEBUUT] Reis sonder einde is 'n dramatiese speurtog van die mens se hunkering na emosionele en geestelike vervulling. Uys Krige verbeeld die brug wat hy tussen twee uiteenlopende kulture ontdek het. Bekoor deur die flamenco-ritmes skilder hy 'n soldaat se eensame tog deur die woestyn en herskep hy in Afrikaans die Spaanse digter Federico Garcia Lorca se klaaglied oor sy gestorwe vriend. Ervaar Krige en Lorca vervleg tussendeur die kitaarmusiek van Paco de Lucia en Ricardo Morego se album, Dos Guitarras Flamencas.
20:00 Die Jonkmanskas deur Koos Prinsloo [DEBUUT] Een van Afrikaans se mees omstrede skrywers, 'n vernuwer en verskuiwer van literêre grense – wyle Koos Prinsloo – het in 1982 gedebuteer. André Kotzé het die titelverhaal van "Die Jonksmanskas" as 'n radiodrama verwerk. Dit is 'n uitsonderlike verhaal van konflik – tussen geslagte, gender, etniese groepe en veral die stryd binne een mens.
21:30 Metamorfose: Benjamin Willem klankeksperiment [DEBUUT] Benjamin Willem het al musiek vir meer as 18 rolprente en sowat 40 internasionale dokumentêre vir onder andere National Geographic en Discovery gekomponeer. Tydens die New York Best of the World Film & Television Festival is hy met 'n silwer medalje bekroon. In opdrag van RSG het hy 'n aantal klanklandskappe geskep met "evolusie" as tema. Saam met die klankontwerper Basiami Segola gaan die luisteraar hier op 'n woordlose reis wat die ore behoorlik gaan laat tintel en die klankgrense gaan verskuif.
19:10 Wydsbeen – Les Javan, Riku Lätti, Churchill Naudé & Rian Malan [DEBUUT] Wat gebeur as vier van Suid-Afrika se voorste en mees uiteenlopende liedjieskrywers en musikante dieselfde verhoog betree met hul unieke stories en klanke? Wydsbeen is 'n nuwe projek onder leiding van Les Javan, wat saam met 'n groep musikante deur plattelandse én stedelike stories en ritmes reis.
20:40 Banket met Nataniël [DEBUUT] Banket met Nataniël is 'n unieke feesmaal met Nataniël op sy beste, alleen agter die mikrofoon en voor 'n gehoor. Deel in hierdie spyskaart van stories, resepte, onthaalwenke, etiket en kosgeskiedenis met ongewone musiek en die verhaal van tafeldek om alles af te rond. Luister, raak lus, lag en leer met Nataniël. Intiem, opwindend en onvoorspelbaar is van die elemente van hierdie onvergeetlike kuier en fees-afsluiting.